Papersnake/gushiwen huggingface dataset:
寄安抚曹观使 其二
释居简（宋代）

筼筜抱节癯，风味似楼居。自是宦情薄，容教杯酒疏。

扫除新筑室，收拾旧观书。何必陶元亮，斜阳自荷锄。
答黄叔旸
游九功（宋代）

冥鸿倦云飞，敛翼退遵渚。秋虫感时至，自野来在宇。

老我久合感，溪山况延伫。俯此沙水清，面被烟尘聚。

龙断既冲冲，澜倒亦吁吁。岂无砥中立，而不改风雨。

忽忻远寄声，秀句盈章吐。灿烂炯寒芒，晴空见冰柱。

颇闻词场笔，漫焉叶如土。黄粱枕上过，得之亦不处。

独行固不移，犹在审去取。
青玉案 彦成以他故去，作此怀之 读画齐本玉
顾阿瑛（元代）

春寒侧侧春阴薄。整半月，春萧索。旭日朝来升屋角。树头幽鸟，索调新语，语罢双飞却。红入花腮青入萼。尽不爽花期约。可恨狂风空做恶。晓来一阵，晚来一阵，难道都吹落。
依韵和曾侍中谢二府相顾
王珪（宋代）

年年常过平津馆，解组归来苦未羸。
晓日初临金阙动，春风正与玉杯期。
三公就第谁同寿，丞相传经自有儿。
感旧不辞今日醉，江湖思去已多时。
过京口
高克恭（元代）

北来朋友不如鸿，几个西飞几个东。多少登临旧台观，阑干閒在夕阳中。
送高湘及第后东归觐叔
刘得仁（唐代）

此去几般荣，登科鼎足名。无惭入南巷，高价耸东京。

窗对嵩山碧，庭来洛水声。门前桃李树，一径已阴成。
和张二自穰县还途中遇雪
孟浩然（唐代）

风吹沙海雪，渐作柳园春。宛转随香骑，轻盈伴玉人。

歌疑郢中客，态比洛川神。今日南归楚，双飞似入秦。
郊外感事
强至（宋代）

田原土尽辟，禾黍积如鳞。
圣主弗横赋，农民犹苦贫。
末游滋不业，素敝寝谁因。
富室豪夺利，里胥蚕食人。
为生常汲汲，乃粒罕陈陈。
况在水旱地，更遭科斂频。
其将委沟壑，何以给昏晨。
去弊与务本，无非县令亲。
秋日郊行
王之道（宋代）

断桥临野水，疏屋见人家。
嫩绿几畦菜，深黄三径花。
断云行自逐，征雁望还赊。
好访韩湘去，山林养白鸦。
鸡犬二首 其一
陆游（宋代）

乡村年久竞农务，秋敛春耕恐失时。我老元无夙兴事，懒鸡啼晓恰相宜。
黄逢永以胥江竹赠陈集生有赋赋赠
何吾驺（明代）

碧玉竿竿静且修，如君一见似王猷。偶然把赠陈生去，拖向长天理钓钩。
清平乐（春兰用殊老韵）
毛滂（宋代）

曲房青琐。浅笑樱桃破。睡起三竿红日过。冷了沈香残火。

东风偏管伊家。剩教那与秾华。谁送一怀春思，玉台燕拂菱花。
宿窦店
崔述（清代）

征马长嘶出凤城，少年作客为浮名。已无东阁留人住，惟见西山送我行。

经济有怀还入梦，乡园多难独关情。月斜门外频催起，愁听晨鸡四五声。
吴。吕蒙
孙元晏（唐代）

幼小家贫实可哀，愿征行去志难回。

不探虎穴求身达，争得人间富贵来。
浣溪沙（寿蔡子及）
洪咨夔（宋代）

小雨轻霜作嫩寒。蜡梅开尽菊花干。清香收拾贮诗肝。

文武两魁前样在，功名四谏后来看。麻姑进酒斗阑干。
晓登万花川谷看海棠二首 其二
杨万里（宋代）

准拟今春乐事浓，依前枉却一东风。年年不带看花福，不是愁中即病中。
道院偶成二首 其一
叶茵（宋代）

水生远岸拍蒲芽，春色骎骎染物华。伎𠐒一诗安老草，眵昏两眼眩空花。

楼分古柳烟光薄，桥倚青帘日影斜。此乐未知谁可共，隔篱独许钓鱼家。
天台三圣图赞
释绍昙（宋代）

满地埃尘弗扫除，无端商校泼文书。灼然拄杖能行令，不到丰干放过渠。
和邻几登繁台塔
苏舜钦（宋代）

孝王有遗墟，寥落千年馀。今为太常宅，复此繁华都。

踊甓冠旧丘，西人号浮图。下镇地脉绝，上与烟云俱。

我来历初级，穰穰瞰市衢。车马尽蝼蚁，大河乃污渠。

跻攀及其颠，四顾万象无。迥然尘坌隔，顿觉襟抱舒。

俄思一失足，立见糜体躯。投步求自安，不暇为他谟。

平时好交亲，岂复能邀呼。举动强自持，恐为众揶揄。

一身虽暂高，争如且平居。君子不倖险，吾将监诸书。
菩萨蛮
张抡（宋代）

人间何处难忘酒。六花投隙琼瑶透。火满地炉红。萧萧屋角风。

瑶＿飞絮乱。浩荡银涛卷。一盏此时干。清吟可那寒。
思美人
屈原（先秦）

思美人兮，擥涕而竚眙。
媒绝而路阻兮，言不可结而诒。
蹇蹇之烦冤兮，陷滞而不发。
申旦以舒中情兮，志沈菀而莫达。
愿寄言于浮云兮，遇丰隆而不将；
因归鸟而致辞兮，羌迅高而难当。
高辛之灵盛兮，遭玄鸟而致诒。
欲变节以从俗兮，媿易初而屈志。
独历年而离愍兮，羌冯心犹未化。
宁隐闵而寿考兮，何变易之可为！
知前辙之不遂兮，未改此度。
车既覆而马颠兮，蹇独怀此异路。
勒骐骥而更驾兮，造父为我操之。
迁逡次而勿驱兮，聊假日以须时。
指嶓冢之西隈兮，与曛黄以为期。
开春发岁兮，白日出之悠悠。
吾将荡志而愉乐兮，遵江夏以娱忧。
擥大薄之芳茝兮，搴长洲之宿莽。
惜吾不及古人兮，吾谁与玩此芳草？
解扁薄与杂菜兮，备以为交佩。
佩缤纷以缭转兮，遂萎绝而离异。
吾且儃佪以娱忧兮，观南人之变态。
窃快在中心兮，扬厥冯而不竢。
芳与泽其杂糅兮，羌芳华自中出。
纷郁郁其远承兮，满内而外扬。
情与质信可保兮，羌居蔽而闻章。
令薜荔以为理兮，惮举趾而缘木。
因芙蓉而为媒兮，惮褰裳而濡足。
登高吾不说兮，入下吾不能。
固朕形之不服兮，然容与而狐疑。
广遂前画兮，未改此度也。
命则处幽吾将罢兮，愿及白日之未暮也。
独茕茕而南行兮，思彭咸之故也。
长安春日
章碣（唐代）

春日皇家瑞景迟，东风无力雨微微。六宫罗绮同时泊，

九陌烟微一样飞。暖著柳丝金蕊重，冷开山翠雪棱稀。

输他得路蓬洲客，红绿山头烂醉归。
瓢乐斋为陈医士赋用韵
谢矩（明代）

陋巷箪瓢乐所居，雅情真与世情疏。杏村雨过春丸药，竹户晴开昼读书。
和遵道杨花
陈渊（宋代）

金明池道绿阴稠，万点颠忙正可愁。马上只贪看舞雪，不知飞满帽檐毬。
五十自寿集唐五十首 其四十七
瞿士雅（清代）

寻常百种花齐发，只蹋残花作地茵。

红艳袅烟疑欲语，竹轩临水净无尘。

狂歌放饮浑成性，高卧闲行自在身。

五十年间似反掌，今朝早是有年人。
程节推挽诗
魏了翁（宋代）

入官当是学优时，政学尤知念昨非。
鬴实剖争真识变，宝刀佩信解知几。
人谋是处虽同好，天于是当然识者希。
易箦遗言无一愧，死能如此庶全归。
几度
孙原湘（清代）

几度寻花花不开，今朝花影下瑶台。天教生日同霜菊，人喜临瑶似玉梅。

隔院图郎闻笑语，当窗借婢共徘徊。博山炉火情常暖，值得冲寒犯雪来。
念奴娇（中秋夕）
毛幵（宋代）

素秋新霁，风露洗寥廓，珠宫琼阙。帘幕生寒人未定，鹊羽惊飞林樾。河汉无声，微云收尽，相映寒光发。三千银界，一时无此奇绝。

正是老子南楼，多情孤负了，十分佳节。起舞徘徊谁为我，倾倒杯中明月。欲揽姮娥，扁舟沧海，戏濯凌波袜。漏残钟断，坐愁人世超忽。
大江东去 其十四 次东坡韵，题袁佩兰大尹画
夏言（明代）

海岳道人，向白云深处、静中观物。百尺瑶台清似水，仄倚丹崖物壁。

台下梅花，虬枝铁干，点缀千年雪。三山咫尺，神仙原是人杰。

老我而今自归来，天上豪兴时时发。笑傲烟霞，看人间、蠛蠓瓮中生灭。

白石樵翁，沧波渔父，相伴俱黄发。蓬莱小阁，相对灵峰山月。
汪务玄降睡有作
张继先（宋代）

万籁沉沉丹满空，一枰初胜务玄翁。
金壶饮罢前村酒，玉轸闲歌太古风。
羡我无眠神已爽，笑渠贪睡意何浓。
回头为报孤云道，清浊由来自不同。
醉中戏赠郑使君（时使君先归，留妓乐重饮）
白居易（唐代）

密座移红毯，酡颜照渌杯。双娥留且住，五马任先回。

醉耳歌催醒，愁眉笑引开。平生少年兴，临老暂重来。
余尝会李商老于海昏识吕居仁于符离今已五六年矣偶见二公倡和诗各次其韵一首 寄商老
谢薖（宋代）

忆昔逢君夜雪中，高谈未了酒尊空。清涟绿筱今输我，白璧黄金政负公。

渭水流清终异浊，池花变碧旧宁红。欲评此意君何在，长是苍茫立晚风。
舟过兰溪
杨万里（宋代）

驾雨颠风过即虚，杀风急雨有还无。
云山奔走无停住，岸树欹斜不要扶。
船底石声知浅水，沙头笠影倦牵夫。
金台秪在横山背，便到金台也日晡。
雪和佩之韵上元后一日
李东阳（明代）

天风吹雪下鳌山，天上仙郎白玉颜。云母屏风春卷幔，水精宫阙夜开关。

光疑素月鸦初动，路绕层空鹤乍还。冰溜堕檐真欲滴，风花满树若为攀。

诗才绝妙君堪比，酒价从高我未悭。净扫柴门无好客，草堂幽处不胜閒。
春夜宿海雪寺
完璞琦公（明代）

喧静同一致，大隐即山居。
乃知道者流，所止恒晏如。
煌煌旧吴会，郁郁高人庐。
山阁花雾暝，池馆绿阴初。
复此良夜月，禅影流碧疏。
素友惬清会，境寂钟磬余。
离坐忘言笑，超然悟玄虚。
不卧如有愧，尘路何驰驱。
春晚
范成大（宋代）

阴阴垂柳闭朱门，一曲阑干一断魂。
手把青梅春已去，满城风雨怕黄昏。
晚夏北轩
宋祁（宋代）

螟崦霞霏罢，严城鼓叠通。
梧阴破阶月，筵吹乱林风。
浩露来无际，明河望若空。
玉绳低影处，知是建章宫。
閒居
尹守衡（明代）

庐结烟霞外，清幽景不凡。神工辟丘壑，天籁响松杉。

扫径花沾屐，凭栏月满衫。行藏今已定，何必问巫咸。
题东村茅舍
张善恒（清代）

虽设柴门昼亦关，衡茅低架两三间。平分窗外千竿行，高卧林南一枕山。

酿酒每逢秋色暮，钞书常爱纸痕斑。蓬蒿原是吾家物，仲蔚年来久不删。
西湖戏书二首 其二
梅窗（宋代）

云巢望断望西湖，竹护梅藏隐士居。芬草绿深春盎盎，客来同揽一山孤。
呈晏制干二首
度正（宋代）

忆昔归来自建溪，徘徊拟岘访前题。
江山秀伟钟灵杰，文物光辉焕斗奎。
历数儒绅真冀北，推源宗派孕江西。
凤雏骥子今如许，称兕公堂傥许跻。
贾谊
吕本中（宋代）

孔丘墨翟并称贤，始信先生学未坚。何事退之传此谬，亦将馀论点遗编。
都门秋日偕查少泉刘稚筠史仲和单地山城南看花作
邓承宗（清代）

独处忽不怿，脂车城南行。白云树上流，摇曳作水声。

草色凄以绿，好鸟相和鸣。修途无近远，仿佛若已经。

一寺出深坞，林木何其清。老僧道心薄，尘外多逢迎。

残叶过别院，幽花明乍晴。花香无定处，风过随衣生。

去去复徘徊，暮霭悬高城。
威凤赋
李世民（唐代）

有一威凤，憩翮朝阳。晨游紫雾，夕饮玄霜。资长风以举翰，戾天衢而远翔。西翥则烟氛閟色，东飞则日月腾光。化垂鹏于北裔，训群鸟于南荒。弭乱世而方降，膺明时而自彰。俯翼云路，归功本树。仰乔枝而见猜，俯修条而抱蠹。同林之侣俱嫉，共干之俦并忤。无恒山之义情，有炎州之凶度。若巢苇而居安，独怀危而履惧。鸱鸮啸乎侧叶，燕雀喧乎下枝。惭己陋之至鄙，害他贤之独奇。或聚咮而交击，乍分罗而见羁。戢凌云之逸羽，韬伟世之清仪。遂乃蓄情宵影，结志晨晖。霜残绮翼，露点红衣。嗟忧患之易结，欢矰缴之难违，期毕命于一死，本无情于再飞。幸赖君子，以依以恃，引此风云，濯斯尘滓。披蒙翳于叶下，发光华于枝里，仙翰屈而还舒，灵音摧而复起。眄八极以遐翥，临九天而高峙。庶广德于众禽，非崇利于一己。是以徘徊感德，顾慕怀贤，凭明哲而祸散，讬英才而福延。答惠之情弥结，报功之志方宣。非知难而行易，思令后以终前。俾贤德之流庆，毕万叶而芳传。
姑苏馆上元前一夕观灯
杨万里（宋代）

茂苑元宵亦盛哉，千红百紫雪中开。
牡丹自是吴门有，莲菡移从都下来。
光射琉璃最精彩，吐成蝃蝀贯昭回。
归船尚有残灯在，更与儿曹饮一杯。
蜘蛛和韵
李曾伯（宋代）

物有小而智，虚檐寄微缕。
了不介天地，何以芘风雨。
蜂虿尝自投，螳螂不敢侮。
去面类汤纲，取象得羲罟。
丝吐虽非蚕，蝇视有如虎。
真巧非人为，羞煞金针女。
句
王仲宁（宋代）

妙曲挠周郎。
沁园春·不喜轻裘
佚名（宋代）

不喜轻裘，布衣芒履，任春与秋。傍人笑我生涯拙，尘寰碌碌，毕竟何求。物外蓬瀛，壶中方寸，论此宗风没价酬。谁知道，无为快乐，不羡王侯。多谋转使多愁。恰似吞他名利钩。看日前些子升沉事，把天机丧尽，不肯抽头。蜂为花忙，蛾因灯逝，只恁迷前忘后忧。嗟身事，庄周蝶梦，蝶梦庄周。
诗
郎士元（唐代）

假守昭平郡，当门桂水清。海遥稀蚌迹，峡近足滩声。
星岩二十景 其三 虹桥雪浪
刘克治（明代）

金银池上赤霞宫，曳佩桥成白玉虹。雪浪浮天摇水府，若非螭驾岂能通。
嵩山十志十首 其六 期仙磴
卢鸿一（唐代）

霏微阴壑兮气腾虹，迤逦危磴兮上凌空。青霞杪兮紫云垂，鸾歌凤舞兮吹参差。

鸾歌凤舞兮期仙磴，鸿驾迎兮瑶华赠。山中人兮好神仙，想像闻此兮欲升烟，铸月炼液兮伫还年。
隔浦莲近 非园盆荷秋放一花，感赋
朱祖谋（清代）

鸳鸯凉梦过了。秋被西亭窈。罢舞霓裳队，明年约红情绕。

霞艳舞避晓。湘娥笑。倩影凌波小。

为花恼。西风嫁晚，房空心苦颠倒。閒鸥冷觑，分共涉江人老。

尘镜攲槃剩自照。凄调。双蕖流怨多少。
钟馗观鬼斗蟆图
黄载（宋代）

谁推酆都扃，逸此魔十二。相群斗蟆供戏剧，绡墨何从拂其迹。

两雄斗于前，四鬼相视欣欣然。小蟆对睨摊双膝，筠笼一蟆跳欲出。

前者差壮一力肩，后者引索擎于拳。髯翁磬折目胜负，突眼老妪探头觑。

就中黄叟如蹲鸱，破帽长袍吾老馗。只眼直下看不匝，诸鬼乐与吾翁狎。

四丁更与蟆之魁，疾驰不能压欲颓。蟆肥于豚怒于虎，张颐缩项誇相顾。

昔时唐宋失天经，妖蟆曾搳天眼精。今魔视蟆细于蚁，魔若跳梁那可指。

群阴胶凝互掀翻，六鳌顶戴愁颠连。但能伐魔既厥类，芟夷妖蟆谈笑耳。

僇妖之事馗所司，何独反与为儿戏。不惟失职纵奸宄，鬼祸如蟆将及尔。

参军参军其然乎，或者好事丹青图。谅应馗笑玉川子，诛蟆未诛骨先苦。

风悲雨凄天地愁，蟆鬼正是相雄秋。仅馀一目不可搳，我曷不可相娱说。

会闻隔帘歌斗蛙，山鬼性命摧红牙。
水调歌头·一叶飞何处
葛长庚（宋代）

一叶飞何处，天地起西风。夜来酒醒，月华千顷浸帘栊。塞外宾鸿来也，十里碧莲香满，泽国蓼花红。万象正萧爽，秋雨滴梧桐。钓台边，人把钓，兴何浓。吴江波上，烟寒水冷翦丹枫。光景暗中催去，览镜朱颜犹在，回首鹫巢空。铁笛一声晓，唤起玉渊龙。
雨后十小绝以一雨洗残暑万家生早凉为韵
章甫（宋代）

去秋旱太甚，百神无不举。
今岁感天公，时有容易雨。
荐菊泉
张炜（宋代）

近来湖上风光改，古迹三贤亦就迁。
独有菊泉能定力，岁寒坚守此山前。
希村颖生同泛西溪憩交芦庵谒樊榭祠
陈宝琛（清代）

西溪窈以曲，万绿中一庵。低篷犯雨至，凭槛春波蓝。

伊人来往处，诗响沈烟潭。至今味遗欬，水木幽香含。

青山了可揖，香火依瞿昙。燹馀石陷壁，承平存胜谈。

何当芦雪际，月泛缘源探？
赠冲虚邹道士
白玉蟾（宋代）

吾师有道貌，山水个中人。
无著故无累，是清还是真。
烟霞供笑咏，泉石瀹精神。
何日分峰隐，诛茅愿卜邻。
陈公藻觅筍仍许作包子
陈棣（宋代）

玉版禅师来应供，锦绷稚子敢分珍。
并包更藉桄榔屑，风味悬知定可人。
燕觞亭
秦观（宋代）

碧流如镜羽觞飞，夏木阴阴五月时。
清渭日长游女困，武陵春去落花迟。
玉笙吹罢觥筹错，蜜炬烧残簪珥遗。
吴越风流公第一，未输出简习家池。
壁上人开轩辟地栽花种橘戏留小诗
孙觌（宋代）

看云随卧起，饮水自敷腴。秀色共斋钵，寒声落坐隅。

未开花五叶，且种橘千株。幽事相关处，时来近酒壶。
栖霞洞
孙抗（宋代）

宽踰城阙峻瑶魁，万壑吟风四壁苔。
不独云霞可招隐，溪流常送落花来。
李微之闻其弟贯之西归以诗迓之刘左史和韵属
魏了翁（宋代）

滔滔斯世我谁归，置散投閒分亦宜。
乾鹊颇惊仁鸟害，坚冰已向履霜知。
寄题留二君仪田园基 其二
郭祥正（宋代）

人世无百岁，尘劳枉营营。岂如田园乐，歌啸送馀生。

况同盘石上，开亭石为屏。卷帘春雨足，洗耳松风鸣。

孤鸟望中没，淡烟山际横。时复命儿息，讲道或传经。

经罢哦五言，珠玑沧海倾。嗟我无羽翼，往适幽忧情。
念奴娇·竞春台榭
侯置（宋代）

竞春台榭，媚东风、迤逦繁红成簇。方霁溪南帘绣卷，和气充盈华屋。金暖香彝，玉鸣舞佩，春笋调丝竹。乌衣宴会，远追王谢高躅。籍甚四海声名，林泉活计，未许翁知足。日日江边沙露静，人徯东来雕毂。八锦行持，五禽游戏，已受长生箓。衮衣蝉冕，最宜双鬓凝绿。
次韵无代送僧归吴
释德洪（宋代）

春掠湓江绿染眸，多情还解向东流。故应夜梦清苍胜，欲趁春光烂熳游。

饱学尚嗟心未死，痛吟已觉鬓先秋。何当一棹华亭上，闲唱波寒月满舟。
野步十首
陈普（宋代）

木叶西风古道，稻花北垅新田。
流水美人何处，夕阳荒草连天。
山中
卢仝（唐代）

饥拾松花渴饮泉，偶从山后到山前。
阳坡软草厚如织，困与鹿麛相伴眠。
水调歌头（三月初三）
包恢（宋代）

羽觞随曲水，佳气溢双清。真贤瑞世，恰与真圣日同生。出侍红云一朵，出按皇华六辔，特地福吾闽。底是长生箓，八郡咏歌声。

奏天子，倾义廪，济饥民。南州指使，青州公案一般仁。却恐紫泥有诏，社稷重臣事业，非晚观岩宸。来岁这般节，宣劝玉堂人。
题夏肯父晓山图
周弼（宋代）

旦旦自天成，中全一气清。
渐分平与峻，俄转晦为明。
竹閟铺沙影，松涵出谷声。
机心都不动，稳看日初生。
辇下春怀十绝呈赵达夫
刘弇（宋代）

绛阙岧峣五色中，六街风稳柳贪慵。金明解染波千顷，不似君王惠泽醲。
湖口
戴复古（宋代）

水落山增峻，江空石出奇。
倚篷看不足，解缆放教迟。
沙上雁初到，樽前蟹可持。
中秋能几日，又是菊花时。
奉送御史大夫少司马吴公晋大司空还陪京三十韵
叶春及（明代）

天地昌尧历，朝廷重禹谟。星光回八座，气色动三吴。

遇合明良早，贤称父子俱。名高乌石隽，宦达白门趋。

化育覃瓯骆，旬宣浃汴都。后先元济美，扬历尽亨衢。

开府湘山近，扬旌楚水孤。奇勋标八桂，重镇扼苍梧。

烽火欣全熄，壶浆望已苏。武功铜柱勒，文德铁桥敷。

油幕歌旋凯，枫宸喜献俘。两朝心并赤，三世锡偏殊。

谢砌兰为玉，王庭树是珠。承家恩浩荡，报国力驰驱。

运属夔龙会，谁其稷契徒。九重来紫诏，三辅叶黄□。

官应天喉舌，才充国瑾瑜。上公新剑履，高帝盛规模。

旆引钟陵月，帆飞粤海凫。笑余三作吏，垂老一潜夫。

自解闽疆绶，长甘谷口愚。岂知青眼顾，能及涸鳞枯。

礼数光蓬荜，形骸略散樗。副书惭石室，浪迹托江湖。

生事惟餐菊，浮名任守株。云泥俄隔绝，岐路独踟蹰。

礼乐酬明主，文章起大儒。调和凭鼎鼐，盘错别昆吾。

公且图麟阁，吾将老钓舻。故山芳远志，不必问长途。
集句七言绝句诗（一十二首。续拗体诗三首）
孙蕡（明代）

与君别约记杭州，山外青山楼外楼。
屈指别来今几载，愁心一倍长离忧。
卖柑者言
刘基（明代）

杭有卖果者，善藏柑，涉寒暑不溃。出之烨然，玉质而金色。置于市，贾十倍，人争鬻之。

予贸得其一，剖之，如有烟扑口鼻，视其中，则干若败絮。予怪而问之曰：“若所市于人者，将以实笾豆，奉祭祀，供宾客乎？将炫外以惑愚瞽也？甚矣哉，为欺也！”

卖者笑曰：“吾业是有年矣，吾赖是以食吾躯。吾售之，人取之，未尝有言，而独不足子所乎？世之为欺者不寡矣，而独我也乎？吾子未之思也。

今夫佩虎符、坐皋比者，洸洸乎干城之具也，果能授孙、吴之略耶？ 峨大冠、 拖长绅者，昂昂乎庙堂之器也，果能建伊、皋之业耶？盗起而不知御，民困而不知救，吏奸而不知禁，法斁而不知理，坐糜廪粟而不知耻。观其坐高堂，骑大马，醉醇醴而饫肥鲜者，孰不巍巍乎可畏，赫赫乎可象也？又何往而不金玉其外，败絮其中也哉？今子是之不察，而以察吾柑！”

予默然无以应。退而思其言，类东方生滑稽之流。岂其愤世疾邪者耶？而托于柑以讽耶？
吐符应生
王尔烈（清代）

绣衣题刻郁崇冈，铁画端严历岁长。降岳文宗周大雅，吐符词铸汉中郎。

应惊翠巘横坤轴，岂识飞神出震方。注目峰头思一解，濯缨泉水自汤汤。
游洞霄宫 其一
张巽（宋代）

掣开九锁谒琳宫，物色真仙剑履踪。一朵云根生老涧，千寻天柱压群峰。

功名秘略求黄石，呼吸微言敩赤松。我是康庐倦游客，朅来犹爱翠云重。
颂石头和尚草庵歌 其三
释印肃（宋代）

饭了从容图睡快，杲日丽天无可晒。薄𠜱轻雾没虚空，饱塞虚空全不奈。
醉落魄·预赏景龙门追悼明节皇后
赵佶（宋代）

无言哽噎。看灯记得年时节。行行指月行行说。愿月常圆，休要行时缺。
今年华市灯罗列。好灯争奈人心别。人前不敢分明说。不忍抬头，羞见旧时月。
当下吟二首示诸儿 其一
杨起元（明代）

学惟当下是真心，当下真心不用寻。一掬元和随物布，三更夜用此时深。

顿齐圣位通明德，不受人间污染侵。此法是谁相付与，端从羲画到于今。
观梅
戴敏（宋代）

三杯暖寒酒，一榻竹亭前。
为爱梅花月，终宵不肯眠。
次余静庵寒夜诗思二首
杨公远（宋代）

地炉煨芋栗，兀坐数寒更。
香篆消重爇，银釭剔复明。
月穿窗隙过，风拂树梢鸣。
唤醒吟边兴，敲推睡不成。
邻峰艮上人２
释绍昙（宋代）

短筇扶瘦扣烟萝，款问东山瓦鼓歌。
老倦不能讴唱得，隔窗幽鸟语尤多。
伏波庙
曾丰（宋代）

古庙秋深栗叶红，绿沉金鏁尚英风。
鹄书示子今来少，谁似当年矍铄翁。
再别殿卿时余方有家难
王世贞（明代）

河流如易水，日夜荡秋旻。不作登车去，能无恋故人。

霜仍飞六月，虹未入三秦。一掬中原泪，难从握手论。
四月二十八日作二首 其二
陆游（宋代）

行遍人间病不禁，鬓毛饱受雪霜侵。茅檐一夜萧萧雨，洗尽平生幻妄心。
偈三十五首
释祖珍（宋代）

是处青山可垛跟，白云流水绕孤村。
笑携拄杖出门去，三世谁知一口吞。
青玉案
倪翼周（宋代）

四时令节惟重九。况此日、逢佳偶。金菊已花杯有酒。瑶池宴罢，偶枝斜插，好作渊朋友。

翠眉淡淡匀宫柳。比似年时更清瘦。双绾带儿新结就。长情恩爱，随家俭约，素与君同寿。
题谢康乐石门作
王徵（宋代）

吾闻永嘉守，□□□□心。
胜迹若犹在，云涧清且深。
绿萝自蒙密，白日易森沉。
□□松篠□，石门□登临。
碧潭映千丈，瀑布飞□□。
秋雨□微□，暮烟生长林。
□□□皇华，□□往来□。
偶尔□吟笺，遗风尚□□。
悠悠归路长，恋恋惜馀芳。
□动□水兴，兹焉安可忘。
予既和圆机绅字长句复作寄孙显夫是初考之最
晁说之（宋代）

鱼龙起伏初无度，下品曾为第一人。
鸿藻自甘戎幕掾，青云谁委玉阶绅。
命微夫子徒哀剧，天远灵均枉问因。
触事思君成苦调，遥怜烂醉剩阳春。
雪九首 其八
傅察（宋代）

撒盐乍可拟，刻楮竟难成。妍词觑天巧，应复召邹生。
题赵运管吟篷
徐照（宋代）

飞尘难到碧波中，波上烟云尽不同。
吟断不知惊鹭起，汀花一半在船篷。
渔家傲·听说西方无量乐
梵琦（元代）

听说西方无量乐。庄严七宝为楼阁。玛瑙珊瑚兼琥珀。光堪摘。金绳界道何辉赫。宝树灵禽皆化作。满地凫雁鸳鸯鹤。鹦鹉频伽并孔雀。争鸣跃。更看朵朵金莲折。
春日寄书代乡人答
谢翱（宋代）

沧江失钓缗，白社苦吟身。风雨他年别，干戈旧国贫。

春祠占远梦，腊市忆行人。故垒夫差地，遥知哭为亲。
魏志
刘克庄（宋代）

称帝称王非一个，国家不可便无孤。
此言只是瞒孀幼，岂有英雄也恁愚。
秋暮书怀
张舜民（宋代）

旅鬓茎茎白，霜梨叶叶红。
可怜非类者，同落有涯中。
万物齐为马，劳生独转蓬。
此行江海外，便作狎鸥翁。
石人行
张侃（宋代）

君不见深闺有女礼自防，心事炯然并秋霜。江头日日望夫婿，愿身成石立道傍。

人传其下多风雨，天地默与之低昂。灵犀一点磨不尽，历岁既远名独香。

因思万物皆归寓，独许顽质加冠裳。刻形肖貌此何态，俨然如在端而庄。

惜哉愚俗竟莫儗，翁媪同处天一方。呜呼翁媪计虽得，胡不为柱支明堂。
仇仁近之姑苏别后奉寄
方回（元代）

诗眼到姑苏，今愁古恨俱。
台惊吴后鹿，江问汉时鲈。
矫夺风应息，怀襄气未甦。
梅边早回首，飞鹤望林通。
四和
项安世（宋代）

复仇万古明义，寸刃终屠魏齐。
箦裡谁知范叔，车中暗逐王稽。
凤栖梧
贺铸（宋代）

独立江东人婉娈。粉本花真，千里依稀见。闲弄彩毫濡玉砚。缠绵春思□歌扇。

爱我竹窗新句炼。小砑绫笺、偷寄西飞燕。乍可问名赊识面。十年多病风情浅。
听姜伯惠父弹琴擘阮
赵孟頫（元代）

姜子早闻道，澹然遗世荣。蓺花有生意，焚香无俗情。

时抱琴与阮，弹作松风声。畴昔江湖间，久巳知子名。

安知十年后，一笑成合并。是邦山水秀，照人肌骨清。

愿子石泉上，为鼓一再行。因之洗吾耳，遂欲濯尘缨。
冬日观庭卉有怀
区越（明代）

目前风景自无涯，南陌东城路若赊。枸杞悬泉甘菊实，酴醾穿若瑞香花。

布裘禦腊酒为佐，蓬屋当风竹莫遮。松菊道人多逸兴，芒鞋今日又谁家。
答陆士龙诗四首·鸳鸯 其三
郑丰（魏晋）

鸳鸯于飞，乘云高翔。有嘤其友，戢翼未翔。澹淡素波，容与趋倡。

虽曰戢止，和音远扬。我有好爵，与子偕尝。鸳鸯于飞，徘徊翩翻。

载颉载颃，顾侣鸣群。有郁兰皋，冽彼清源。驾言游之，聊乐我云。

思与佳人，齐欢顺川。
敦煌廿咏 其十八 相似树咏
敦煌人作品（唐代）

两树夹招提，三春引影低。叶中微有字，阶下已成蹊。

含气同修短，分条德且齐。不容凡鸟坐，应欲俟鸾栖。
送黄司录
黄彦平（宋代）

雪销南国瘴，花偏北枝梅。
华发天边老，微阳树底回。
未知身外事，聊覆掌中杯。
检点樽前客，明年几去来。
江城子
王庭（宋代）

楼头钟鼓变新声。晚霞晴。水云生。何处归帆，争泊蓼花汀。遥望虹桥如画里，鳌背上，著人行。

夜阑风定见危亭。却重登。景方明。影落波心，疑是海中鲸。愿借吸川沧海量，为公寿，落桥成。
挽涌泉寺僧怀玉
段怀然（唐代）

我师一念登初地，佛国笙歌两度来。

唯有门前古槐树，枝低只为挂银台。
风入松 壁间书松
沈禧（元代）

白云堆里奋苍＊。横亘洞庭秋。掀髯舞爪何狞恶，峥嵘势、抉石掀流。飞入君家栏槛，满堂风雨飕飕。须叟烟雾漠然收。幻出老松揪。谁濡墨汁传神妙，森森露、铁戟戈矛。对此翠涛银浪，也胜瑶岛沧洲。
题九依湖
王迈（宋代）

仙人蝉蜕几经年，山水胜处今依然。
长驱九龙叱雷电，高跨九依升云烟。
武夷九曲就幻相，灵砂九转成丹铅。
黄鸡白犬得字砥，翩翩高举红轮边。
我家去此可三舍，欲识仙灶无因缘。
朅来乞陬方匕剂，要使凡骨成飞仙，
群仙并头顾我语，我指巨鳌在深渊。
艮岳百咏 跨云亭
李质（唐代）

地高天近怯凭栏，下视浮云咫尺间。只怪轻雷起岩际，不知飞雨过前山。
弃讲归云栖修净业（二首）
月潭德公（明代）

百城烟水少司南，四十无闻又过三。
却忆莲花池上客，松声月色好同参。
南苑绝句 其二
孙诒经（清代）

校猎围场竞夺标，腾骧七萃马蹄遥。笑他因兽虽思斗，应慑天威不敢骄。
黎定宇亲家招饮白鹤峰陈孟嘉偶集
张萱（明代）

新秋结客共扶藜，娱老亭边酒一挥。白鹤已随人共去，片云空与雁同飞。

麈毛欲落逢惊座，烛跋频移未解围。为语严城休禁夜，厌厌不醉客无归。
间居杂诗 其六
陈光绪（清代）

孔骖赠旧馆，范麦恤故交。助丧古来有，谊薄云天高。

未闻投瓜李，反望报琼瑶。吾乡遇亲丧，千金瓦砾抛。

亲朋送障轴，纷纷悬堂坳。必以多金谢，务使有余饶。

不尔即昧礼，便来旁人嘲。吊客有馈赠，竟成市道浇。

我欲矫鄙习，瑟柱难去胶。安得定社约，易俗先吾曹。
酬常丞见和
虞俦（宋代）

周南留滞玉堂仙，千骑那教下蜀川。
梁上几看明月夜，江东空蜀暮云天。
五年契阔音书断，万里归来语笑鲜。
喜有常郎天下士，肯来相对语残编。
赠译经僧
韩愈（唐代）

万里休言道路赊，有谁教汝度流沙。

只今中国方多事，不用无端更乱华。
忆秦娥
李石（宋代）

春寂寞。长安古道东风恶。东风恶。胭脂满地，杏花零落。

臂销不奈黄金约。天寒犹怯春衫薄。春衫薄。不禁珠泪，为君弹却。
题折枢密保真草堂
汪藻（宋代）

轩冕有何乐，书生分尤悭。都卢百年中，强半堕险艰。

能著屐几两，恨无茅三间。傥非身世忘，那得方寸闲。

不见葆真老，功成鬓毛斑。飘然日边来，复作昼掩关。

所至书满屋，铅黄不停删。开窗寻丈馀，要看湘南山。

夕待明月至，朝期白云还。醉吟如乐天，但少素与蛮。

嗟哉道脩阻，无由结朱颜。惟应梦见之，千里同跻攀。
属疾五首
宋祁（宋代）

淹卧日无聊，年侵葆鬓凋。
久衰翻似凤，危息乍成鷮。
笔倦长栖格，琴慵不褫襓。
心知烦虑苦，宁望一丸销。
次韵郤子中所藏笔几
谢薖（宋代）

闻君文史三冬足，家居未奏三千牍。明窗棐几静无尘，笔研清幽真不俗。

小琴承臂笔纵横，章草真行随所欲。家藏敝帚将何用，时人尚作千金畜。

此虽奇物君不惜，似把隋珠当鱼目。小童传观许见贻，与君杯酒初相属。

吾诗戏作异香山，唐衢虽见何由哭。见公真玩为君赋，铜钵声终字盈幅。
新野道中
陆深（明代）

隆中迢遰汉江滨，辇路风吹阵阵春。二十四番今第几，莫将花信寄閒人。
艾如张
苏子卿（两汉）

谁在闲门外，罗家诸少年。张机蓬艾侧，结网槿篱边。

若能飞自勉，岂为绘所缠。黄雀傥为诫，朱丝犹可延。
次宋省斋菊花五绝
杨公远（宋代）

东篱粲处正秋高，气骨清寒等孟郊。
试问群芳谁是侣，梅花差可作平交。
明发四望山过都昌县入彭蠡湖
杨万里（宋代）

众船争取疾，直赴两山口。吾船独横趋，甘在众船后。

问来风不正，法当走山右。不辞用尽力，要与风相就。

忽然挂孤帆，吾船却先走。
渡汉江（一作戴叔伦诗，题作江行）
丘为（唐代）

漾舟汉江上，挂席候风生。临泛何容与，爱此江水清。

芦洲隐遥嶂，露日映孤城。自顾疏野性，难忘鸥鸟情。

聊复与时顾，暂欲解尘缨。跋涉非吾愿，虚怀浩已盈。
颂古十四首
释师体（宋代）

竹溪烟绝雨才通，无数深红间浅红。
山店落英春寂寂，青旗吹动柳花风。
出永丰县西石桥上闻子规二首
杨万里（宋代）

怨笛哀筝总不如，一声声彻九天虚。
若逢雨夜如何听，幸得花时莫管渠。
青天歌八章 其二
丘处机（宋代）

月下方堪把笛吹，一声响亮震华夷。惊起东方玉童子，倒骑白鹿如星驰。
河南受代前一日希深示诗
梅尧臣（宋代）

我昔在桐乡，伊人颇欣戴。
今来佐洛南，事事为时背。
自愧居下流，无能谢前辈。
固乏横草功，当蒙及瓜代。
且遗牒诉还，使用吏民爱。
洗眼看旧书，怡然忘宇内。
送蒋司勋赴河北漕使
彭汝砺（宋代）

于皇时宋，治定百年。朝廷肃雍，以有多贤。蒋侯孔硕，克明其德。

其立嶷嶷，其严翼翼。英考是擢，以司邦直。彼富贵不仁，人则惮之，侯曰吾治之。

彼孤有幼，人则侮之，侯曰吾绥之。窜逐流落，江湖东南。

侯曰行哉，义岂吾惭。皇帝思之，擢使于闽。于淮于江，治绩升闻。

皇帝曰咨，朕宠尔勤。俾相尔攸宜，莫如河朔。往都漕事，以谋以度。

侯拜稽首，受命不敢居。言秣其马，言脂其车。其马騑騑，虽疾而仪。

其车轩轩，既博且闲。蒋侯归止，觐于天子。天子是喜，曰朕有贤卿士。

明明蒋侯，政事文章。以明以将，当至庙堂，奚止河一方。

汝砺作诗，式赠其行。俾人咏歌，以永厥声。
中秋日拜起居表晨渡天津桥即事十六韵献…兼呈工部刘公
杜牧（唐代）

碧树康庄内，清川巩洛间。坛分中岳顶，城缭大河湾。

广殿含凉静，深宫积翠闲。楼齐云漠漠，桥束水潺潺。

过雨柽枝润，迎霜柿叶殷。紫鳞冲晚浪，白鸟背秋山。

月拜西归表，晨趋北向班，鸳鸿随半仗，貔虎护重关。

玉帐才容足，金樽暂解颜。迹留伤堕屦，恩在乐衔环。

南省兰先握，东堂桂早攀。龙门君夭矫，莺谷我绵蛮。

分薄嵇心懒，哀多庾鬓班。人惭公幹卧，频送子牟还。

自睹宸居壮，谁忧国步艰。只应时与醉，因病纵疏顽。
句
方翥（宋代）

上书北阙妨何事，笑杀孤寒孟浩然。
感事 其一
边瀹慈（清代）

飘泊无归计，羁孤有世官。贫缘求仕早，卑觉立身难。

泽尚绵三世，才谁授两餐。荣衰如转毂，岂独晋原栾。
巫山庙
苏辙（宋代）

山中庙堂古神女，楚巫婆娑奏歌舞。
空山日落悲风吹，举手睢盱道神语。
神仙洁清非世人，瓦盎倾醪荐麋脯。
子知神君竟何自，西方真人古王母。
飘然乘风游九州，朅渡西海薄中土。
白云为车驾苍虬，骖乘湘君宓妃御。
天孙织绡素非素，衣裳飘飖薄烟雾。
泊然冲虚眇无营，朝餐屑玉咽琼乳。
下视人世安可据，超江乘山去无所。
巫山之下江流清，偶然爱之不能去。
湍崖激作相喧豗，白花翻翻龙正怒。
尧使大禹导九州，石陨山队几折股。
山前恐惧久无措，稽首山下苦求助。
丹书玉笈世莫窥，指示文字相尔汝。
擘山泄江幸无苦，庚辰虞余实相禹。
功成事定世莫知，空山俄顷千万古。
庙中击鼓吹长箫，采兰为飧蕙有肴，玉缶荐芰香飘萧。
龙勺取酒注白茅，神来享之风飘飘。
荒山长江何所有，岂有琼玉荐泬寥。
神君聪明无我责，为我驱兽攘龙蛟。
乘船入楚溯巴蜀，濆旋深恶秋水高。
归来无恙无以报，山上麦熟可作醪。
神君尊贵岂待我，再拜长跪神所劳。
甲寅除夜杂书 其五
文徵明（明代）

遥夜迟迟烛有花，家人欢笑说年华。人生勿苦求身外，常得团圆有几家。
玉蝴蝶
晁冲之（宋代）

目断江南千里，灞桥一望，烟水微茫。尽锁重门，人去暗度流光。雨轻轻、梨花院落，风淡淡、杨柳池塘。恨偏长。佩沈湘浦，云散高唐。

清狂。重来一梦，手搓梅子，煮酒初尝。寂寞经春，小桥依旧燕飞忙。玉钩栏、凭多渐暖，金缕枕、别久犹香。最难忘。看花南陌，待月西厢。
孟子·仁不可为众
陈普（宋代）

天下最强惟理义，英雄颠倒莫能为。
依依一楼人心在，天命於斯自不违。
同圣民围棋钓鱼
刘敞（宋代）

山林自微尚，轩冕非所营。每及逍遥趣，欣然得吾生。

春塘漾绿水，珍树啼黄莺。心远忘外喧，境幽适人情。

垂钓如有求，而无得失惊。临局非期胜，聊为白黑争。

得意物可遗，忘言赏逾精。此理俗鲜悟，固当属渊明。
记小圃花果二十首
刘克庄（宋代）

昔移红白种，同种谢池中。
一朵不留白，两池皆变红。
句 其二
赵世昌（宋代）

一条横截红尘断，几曲遥通紫禁深。
可惜
郭祥正（宋代）

可惜花飞尽，春归客未归。艰难行路险，老大赏心稀。

翰墨谁曾问，渔樵与愿违。江干空驻目，藜杖得相依。
寄卢中甫四首 其四
许景衡（宋代）

制胜关头雪未融，崆峒山下又春风。此身不及泾川水，漾絮飘花日向东。
黔阳怀古
赵士麟（清代）

罗施声教阻遐方，汉置牂牁达夜郎。天入炎荒时苦雨，途经冷站夜无霜。

马鞍观侧藏鱼服，铜鼓山头祠竹王。千古犹思丞相泽，祠堂松柏自苍苍。
春日
晁冲之（宋代）

阴阴溪曲绿交加，小雨翻萍上浅沙。
鹅鸭不知春去尽，争随流水趁桃花。
送杨黄门江库部奉命校文还朝八首 其四
欧大任（明代）

黄金高筑古台名，蹀躞霜蹄万里行。剪拂劳君增价去，一时飞骑满神京。
赐牛弘诗
杨广（隋代）

晋家山吏部，魏代卢尚书。莫言先哲异，奇才并佐予。

学行敦时俗，道素乃冲虚。纳言云阁上，礼仪皇运初。

彝伦欣有叙，垂拱事端居。
和陶停云赠芋岩五十初度四首 其二
王夫之（明代）

道延今者，爰如鸿濛。靡明靡日，靡流靡江。如彼暗室，召晖于窗。

匪君子任，其孰能从。
豆蔻花
许及之（宋代）

二月拆芳苞，凡心比并交。丁香多意绪，和月堕林梢。
戏谏司语
不详（唐代）

韩谏议虽分左右，归拾遗莫辨存亡。
秋怀 其一
王元俸（明代）

百年身世似飘蓬，门掩黄花一径通。雨过悬崖霜叶坠，雁归沙渚夕阳空。

閒知有味心难肯，老去悲秋赋转工。

无限故人头已白，怀思应在月明中。
庭中有佳树
柳如是（明代）

弱丧为杂役，罔瀁求五芝。硕真因诞德，结藻太玄侧。

我欲赠夫子，馨香无可植。苟能一有心，何必芝可食。
哭墓
胡仲弓（宋代）

拜亲亲不待，事事与心违。
万里有归日，九泉无见时。
愁生新绿绶，泪满旧斑衣。
从此白云断，何当慰所思。
万春院 其二
释怀琏（宋代）

午斋香饭本盂耕，坐向孤庵思愈清。下目平原千万里，稻花风自掌中生。
诗三百三首 其一七二
寒山（唐代）

自闻梁朝日，四依诸贤士。宝志万回师，四仙傅大士。

显扬一代教，作时如来使。造建僧伽蓝，信心归佛理。

虽乃得如斯，有为多患累。与道殊悬远，折西补东尔。

不达无为功，损多益少利。有声而无形，至今何处去。
清音亭
郑国辅（宋代）

山泉漱玉琴，尘世谁知音。植杖憩于此，顿消名利心。
浣溪沙
晏殊（宋代）

阆苑瑶台风露秋。整鬟凝思捧觥筹。欲归临别强迟留。

月好谩成孤枕梦，酒阑空得两眉愁。此时情绪悔风流。
破衲
释绍昙（宋代）

通身百杂碎，谁解成褫得。
鸡足紧收藏，当来问弥勒。
读《杜工部集》二首
贯休（唐代）

造化拾无遗，唯应杜甫诗。岂非玄域橐，夺得古人旗。

日月精华薄，山川气概卑。古今吟不尽，惆怅不同时。

甫也道亦丧，孤身出蜀城。彩毫终不撅，白雪更能轻。

命薄相如命，名齐李白名。不知耒阳令，何以葬先生。
袁山春望
薛季宣（宋代）

密雨作春社，袁山暂登临。迎人多野花，对镜谐道心。

于以今日多，而开去年林。平沙没浩荡，涨水相浮沈。

草绿湖万顷，峰青天一寻。无情云自闲，此理吾难任。

故垒雉明玉，寒溪叠重岑。朅来听流泉，可用资鸣琴。

新霁石磴滑，崩波马蹄肣。不知日已暮，迂回树生阴。

归路尚修阻，时哉羡灵禽。
杂感十首以野旷沙岸净天高秋月明为韵
陆游（宋代）

我昔游剑南，烂醉平羌月；一杯玻璃春，万里望吴越。
岂知有天幸，故山得归骨。
扁舟小江上，夜半看月没。
黄金缕·妾本钱塘江上住
司马槱（宋代）

妾本钱塘江上住。花落花开，不管流年度。燕子衔将春色去，纱窗几阵黄梅雨。
斜插犀梳云半吐，檀板轻敲，唱彻黄金缕。望断行云无觅处，梦回明月生南浦。
渡潞河
王宏祚（清代）

奉使畿东渡潞河，回看城郭尚崔峨。凌云塔耸浮空影，带月樯飞起素波。

粟满千仓鼯鼠饱，眷流万灶雁鸿歌。独怜民力东南竭，欲起疮痍可奈何。
次韵和韩君表读渊明馈曾存之酒唱酬之什
苏过（宋代）

弹冠初为米，挂冠不待稔。学言学陶生，此举安能尽。

陶生物表学，世网那得窘。邈如孤凤凰，翱翔天际岭。

聊应寓诗酒，不在朱弦韵。曾韩轻轩冕，雅意妙无畛。

远寻柴桑游，时遣醉帽陨。陟世憎傥来，归耕犹有准。

糟床得佳友，曲糵粗可信。摄衣请从之，嗟我独后警。
晴日江上
罗洪先（明代）

春霁媚行游，春潮静不流。衣薰疑日近，棹动觉天浮。

纚纚烟光合，丝丝柳色柔。江南风物美，大半在汀洲。
偈二十七首 其十九
释绍隆（宋代）

当阳正体露堂堂，休谓当年付饮光。彼既丈夫我亦尔，颍将好肉更剜疮。
渔父·渔父醉
苏轼（宋代）

渔父醉，蓑衣舞，醉里却寻归路。轻舟短棹任斜横，醒后不知何处。
观灯有作 其一
倪岳（明代）

钟阜山高王气增，元宵景象称丰登。万家门巷银河绕，九陌楼台火树层。

天上凤韶乘月动，人间鳌驾绕云腾。旧游何许今如梦，二十年前记所曾。
拟客从远方来
鲍令晖（南北朝）

客从远方来，赠我漆鸣琴。
木有相思文，弦有别离音。
终身执此调，岁寒不改心。
愿作阳春曲，宫商长相寻。
和沈进可检法秋夜饮客待月
王之道（宋代）

欲雨云容合，濒江水气浮。
笑谈初入夜，灯火适逢秋。
巧借三豪便，还成一醉谋。
投琼酬木李，只使老夫羞。
雨中花 海棠
周季琬（清代）

栏外湿红娇欲滴。多因睡足浑无力。看径草青齐，池纹绿皱，犹有轻寒逼。

最妒朝霞分艳色。任暮雨丝丝如织。归燕啄余香，留连枝上，去岁曾相识。
守分
艾性夫（元代）

穿窬暴富竟饿死，博塞得官终族诛。
不惊宠辱老瓦砚，粗了暑寒粗布襦。
赠幕史粹公罢政归钓鳌台
王纥（明代）

衣冠盛世正堪期，底事南归倚钓矶。风暖池亭春酒熟，秋清溪钓晚鲈肥。

身闲鳌海重开径，化洽乌城不闭扉。回首渺微天万里，清辉夜夜绕皇畿。
上元
苏辙（宋代）

上元车马正喧喧，老病无聊长掩门。
不著繁灯眩双目，独邀明月上前轩。
跏趺默坐闻三鼓，寂寞谁来共一樽。
已觉城中尘土臭，急将清雨洗乾坤。
寄紫盖阳居士
黄陵美人（唐代）

落叶栖鸦掩庙扉，菟丝金缕旧罗衣。

渡头明月好携手，独自待郎郎不归。
宿溪村书斋
赵希迈（宋代）

故人能下榻，为喜客相过。
不住夜泉滴，常疑春雨多。
风来琴自响，冰合砚难磨。
明日还分袂，羁吟谁共哦。
古意 其二
汪轫（清代）

江南秋月多，江北秋风早。不悲秋夜寒，独悲客心老。

昨夜梦魂中，见君颜色好。妾本薄命人，憔悴安足道。
夜飞鹊
蒋冽（唐代）

北林夜方久，南月影频移。何啻飞三匝，犹言未得枝。
与赵伯藏信叟游天衣寺
孙应时（宋代）

渺渺湖风引桂舟，竹舆沙径晚山稠。
千峰影底鸣双涧，三伏日中含九秋。
邂逅襟期俱洒落，等间归计少迟留。
何时更约云门路，踏破青鞋布袜休。
瘴塞
元稹（唐代）

瘴塞巴山哭鸟悲，红妆少妇敛啼眉。

殷勤奉药来相劝，云是前年欲病时。
苏李河梁相别图
张侃（宋代）

古人重交情，初不分秦越。诗句联珠玑，中心莹日月。

何人作此图，笔墨已超绝。因图想当时，交情重于别。

君不见朔风漠漠沙草寒，子卿仗节归汉班。河梁执手不忍去，安得同飞无羽翰。
踏碛
宇文绍庄（宋代）

八阵图前凛古风，武侯英烈岂忽忽。
江流千载长呜咽，山插孤云亦蒨葱。
陡觉新春忘病思，喜陪高论自情钟。
曲刑前辈今能几，岁晚相期华发同。
题史君梁正叔浩然堂
郭祥正（宋代）

养浩深思孟氏醇，一堂窗户更清新。篆香未过日停午，蚁酒初浮莺弄春。

枉尺直寻非我欲，仁民爱物任吾真。三年课绩书优最，此地谁来继后尘。
次韵朱晦翁十梅·赋梅
王炎（宋代）

岂无和靖诗，亦有广平赋。
多为花写真，终难尽佳处。
鹊桥仙（乡守赵计院生日）
刘克庄（宋代）

蒲鞭渐弛，＿＿渐少，安用知他帘外。从今也莫察渊鱼，做到不忍欺田地。

四民香火，五营笳吹，来献一杯寿水。大家赞祝太夫人，长伴取、鲁侯燕喜。
示曾秘校
释咸杰（宋代）

天童得力句，不摇三寸舌。
父母未生前，令已行摩竭。
直下使承未，敢保犹未彻。
放下百不知，脑门重著楔。
唯是过量人，一拳无二说。
颂古一○一首
释子淳（宋代）

垂手还他作者机，寻常语里布钥旗。
重询拟进归方丈，一句分明更不疑。
叹花
杜牧（唐代）

自是寻春去校迟，不须惆怅怨芳时。
狂风落尽深红色，绿叶成阴子满枝。
沅陵契丈用蕃将至辰州寄在伯兄韵作诗见属用
赵蕃（宋代）

能事岂工刀与笔，閒情聊付咏而觞。
生前忧累须陶写，身后声名尽在亡。
感旧
陆游（宋代）

自蜀还吴会，先凭剑换牛。
扫除狂习气，谢绝醉朋俦。
去死时犹远，余生已觉浮。
即今真惫矣，闭户尚何求？
扇子诗
李石（宋代）

柳间坐锻嵇叔夜，过眼余子何人哉。
卿亦安用识我辈，所见所闻无去来。
明月溪
满执中（宋代）

月出溪水清，月落溪水黑。茫茫溪上人，笑与月为客。
读史杂感 其三
任其昌（清代）

甲马飞腾压陇东，大旗落日动苍穹。千军榆塞犹排阵，十载天苍未挂弓。

岂有班超护西域，翻教师旷验南风。男儿不负封侯骨，合有忠勤慷慨中。
除夕述怀
黄景仁（清代）

我本江海客，风水性所谙。争食雁鹜侣，眠卧蛟龙潭。

吴山及越水，到处工幽探。强来北地游，埃壒积不堪。

佣书读中秘，逐队趋じ𧽼。烟海迷津涯，十不忆二三。

欲投祭酒笔，骨相惭燕颔。平慈亲迫榆景，发脱难胜簪。

迎养薪桂地，所愧旨甘。斜街路南头，因树三闲庵。

老人弄孙罢，绣佛依香龛。昨来秋风起，语我思江南。

片舸下泽潞，家具不满担。拜送心断绝，而我羁归骖。

有儿名一生，废学增痴憨。曾不识之无，但索梨与柑。

有女已上头，长欲与母参。心性稍黠慧，恨渠不为男。

俯仰既无藉，出处弥自惭。薄游向齐岱，聊写忧心惔。

一看封中云，快听海上谈。悬车待春发，陟岳搜穹嵁。

日观俯沧海，天门豁层岚。扪碑倚石表，发策开玉函。

谁知灵威丈，赫尔嗔其贪。仍复驱我来，卧病同僵蚕。

努力近药物，割嗜疏酒甔。二竖杂虚耗，环伺何耽耽。

昔年壮意气，万象供嘲唅。今如病马伏，不任驱骖驔。

面用方曲障，口拟石阙含。亦有旧携剑，锈涩昏星镡。

亦有幼读书，尘封饱鱼蟫。一仆穷相随，肤皱鬓𣰦毵。

作字遣之卖，易菜日半篮。缩颈向炉火，暖意偷春酣。

忽讶岁云尽，泪下衿衫渰。转忆去年夕，浑含谈诂諵。

索逋虽填门，相对乐亦湛。今反作孤客，枯寂同瞿昙。

百感自然集，苦吟讵所耽。顾影坐分岁，渐听晨钟韽。
看尽常州图迎新太守
杨万里（宋代）

画工吮笔画常州，老子来看却自羞。
若遣此图还解语，道侬调戏几君侯。
舟中作
赵帅（清代）

春风麦浪已盈堤，柳外昏鸦带月栖。夜半忽闻湍水响，扁舟知在练湖西。
诀别偈
汤道亨（宋代）

八十一年饶舌，终日化缘不歇。重阳时节归家，一路清风明月。
答微之见寄（时在郡楼对雪）
白居易（唐代）

可怜风景浙东西，先数馀杭次会稽。禹庙未胜天竺寺，

钱湖不羡若耶溪。摆尘野鹤春毛暖，拍水沙鸥湿翅低。

更对雪楼君爱否，红栏碧甃点银泥。
徐方伯刘太参沈亚参招饮平远台
林光（明代）

团团孤石对层峦，小坐堪留半日欢。僧径曲随虚阁转，秋山间带夕阳看。

行云流水情何远，乌帽青天眼自宽。更饮香醪添晚醉，诸公忘己我忘官。
吴园六朝松
熊赐履（清代）

六朝销废尽，剩此一株松。石劈苍根冷，脂乾白藓封。

团烟巢鹳鹤，老干逼虬龙。薄暮婆娑下，清飕动远钟。
水调歌头·耳目身之宝
夏元鼎（宋代）

耳目身之宝，固塞勿飞扬。存无守有，中间无念以为常。把定玄关一窍，视听尽收归里，坎兑互堤防。寤寐神依抱，形气两相忘。

圆陀陀，光烁烁，貌堂堂。分明真我，罔象里全彰。此即非空非色，自是本来面目，阴鼎炼元阳。出世真如佛，余二莫思量。
答曼叔惠小松之什
韩维（宋代）

苍苍首山颠，偃蹇老松亚。
清露落其实，翠鬣幽石罅。
故人知我好，移种及茅舍。
谁谓尔干微，千尺自拱把。
生虽春草齐，气与凡木谢。
欲知潇酒力，来对风月夜。
赠妓仙哥
郑仁表（唐代）

严吹如何下太清，玉肌无疹六铢轻。

自知不是流霞酌，愿听云和瑟一声。
寿李悦斋五首和三劳使尹使君韵
程公许（宋代）

衡泌春无尽，湖天风快哉。
书堂三寿语，仙籍几生来。
一发扶周鼎，千金筑隗台。
人心索调护，根本要须培。
知足斋歌
宋褧（元代）

人生堪舆渺海粟，心为形役太愁蹙。岁衣十匹适燠寒，日饭两愁充馁腹。

口体之奉盖养生，蝇营狗苟复功名。轩裳茵鼎遂雅志，白头皱面无欢情。

四十不作尚书郎，倏忽头颅已如此。渊明那叹松径荒，季鹰岂谓莼鲈美。

蔡侯静者吾故人，老聃名言书诸绅。向持白简肃江汉，今祇牙绯耀里邻。

幅巾黎杖书连屋，孙子田园多厚福。久知薄酒胜茶汤，尤恶得陇复望蜀。

五陵纨裤争纷华，掠剩鬼瞰高明家。旂常竹帛渺何许，云阳市上令人嗟。

左手持肴右持酒，酒酣起舞歌击缶。采衣照映酡颜红，不识门前断肠柳。

枌榆乡社安乐窝，灵台莹澈恬无波。烟水云山动高兴，玉堂金马奈予何。
晚秋郊居八首
赵蕃（宋代）

九日黄花信昔谈，是身何自见江南。
故今开晚方为贵，失所胡为浪不堪。
午热登多稼亭五首
杨万里（宋代）

柳外花边忽飒然，好风一点破愁颜。
岸巾独倚千寻树，闲看南云度北山。
二月二十七日社兼春分端居有怀简所思者
权德舆（唐代）

清昼开帘坐，风光处处生。
看花诗思发，对酒客愁轻。
社日双飞燕，春分百啭莺。
所思终不见，还是一含情。
寄赠致仕
司马光（宋代）

星郎年未至，辞禄一何高。目莹栖灵气，眉疏出秀毫。

胸中自有乐，身外尽徒劳。回首红尘地，纷纷笑我曹。

解绂沱江外，诛茅井络边。老莱夫妇隐，韦孟子孙贤。

浮蚁邀旁舍，蹲鸱种薄田。不须亲几杖，想望已萧然。
游石门用前韵促陈丞
李弥逊（宋代）

昨夜浓阴泼墨来，比邻折简小奚催。
印窗寒月晓前白，寻壑春舆天际回。
盏面绿浮新展叶，杖头黄碍半肥梅。
知君自扫松间径，古锦何妨此地开。
秋日登山
长孙佐辅（唐代）

逐胜不怯寒，秋山闲独登。依稀小径通，深处逢来僧。

侧石拥寒溜，欹松悬古藤。明书问知友，兴咏将谁能。
出嘉峪关感赋四首·其二
林则徐（清代）

东西尉候往来通，博望星槎笑凿空。
塞下传笳歌敕勒，楼头倚剑接崆峒。
长城饮马寒宵月，古戍盘雕大漠风。
除是卢龙山海险，东南谁比此关雄！
句 其十
谢逸（宋代）

江天春晚暖风细，相逐卖花人过桥。
感兴（二首）
朱高煦（明代）

东风拆群植，淡荡吹芳辰。
鸟鸣声已和，得气先于人。
况我圣明声，奉天弘至仁。
遂令六合里，万物皆生春。
朝回坐斋阁，怡然乐吾真。
诗章学古雅，琴调多清新。
缅怀古哲王，宝贤安国民。
予才虽未逮，有志当期伸。
酹江月 登古容城有感 城阴即静修刘先生故居
安熙（元代）

天山巨网，尽牢笼、多少中原人物。赵际燕陲，空老却、千仞岩岩物壁。

古柏萧森，高松偃蹇，不管飞冰雪。慕膻群蚁，问君谁是豪杰。

重念禹迹茫茫，兔狐荆棘，感慨悲歌发。累世兴亡何足道，等是轰蚊飞灭。

湖海襟怀，风云壮志，莫遣生华发。中天佳气，会须重见明月。
午窗
郭之奇（明代）

镇日支颐耐斗𦨰，波烟下上习相从。午窗入影撩情乱，望眼耽幽起骨慵。

山以春深难隐色，岸于江远易舒容。云心久向孤篷寂，剩有閒愁不敢供。
留题疏山白云禅院因呈长老秀公
刘弇（宋代）

白云去不还，空留白云额。至今飞山颜，片片尽秋色。

萧萧事盘飞，刳石转攲仄。觚棱骞古殿，粉墨昏绝壁。

有客倦归艎，潇洒寄一适。松萝青鸟哢，江影卷馀白。

始时开山人，真意非无得。百年惊一吷，节物变今昔。

谁是云无心，翛然彼禅伯。
立春日雪
艾性夫（元代）

晓炉香剂已烧残，漫卷棕帘倚药栏。
鞭底土牛方转燠，石边盐虎忽凝寒。
有人剪彩娱羔酒，独我煎茶续菜盘。
冰沍砚池呵未泮，东风到底入毫端。
破阵子（祓禊）
范成大（宋代）

漂泊天隅佳节，追随花下群贤。只欠山阴修禊帖，却比兰亭有管弦。舞裙香未湔。泪竹斑中宿雨，折桐雪里蛮烟。唤起杜陵饥客恨，人在长安曲水边。碧云千叠山。
甲辰中秋后二日礼德山鉴大师塔偶成四偈示同行诸衲 其四
袁宏道（明代）

棒头有眼师辨取，响里寻文我不知。前日少陵祠上过，秋花秋鸟总如诗。
雪中偶成 其一
潘良贵（宋代）

飞花看六出，俄向腊中来。解验人情喜，始知天意回。

夜阑窗愈白，晚冻日难开。麦熟何时节，饥民正可哀。
偈颂六十首
释昙华（宋代）

古来为法老尊宿，荷众曾无有倦时。
况是年来衰落甚，动为多与行相违。
应须痛念平生事，著意披襟善护持。
颗粒果能无渗漏，少林初不隔毫厘。
池上钱伯完吏部末寓招隐意
穆文熙（明代）

缥缈层楼入暮烟，相看杯酒尚留连。
千章夏木城堙外，一片落霞浦溆前。
短榻更移栽薬坞，长竿时倚钓鱼船。
山涛颇爱嵇康隐，肯使绝交书再传。
叔父给事挽词十首 其一
黄庭坚（宋代）

元祐宗臣考十科，公居八九未为多。功名身后无瑕点，孝友生知不琢磨。
古挽歌 其四
于鹄（唐代）

阴风吹黄蒿，挽歌度秋水。车马却归城，孤坟月明里。
长相思 忆先大人
邓繁桢（清代）

恸难支。苦难支。抱恨终天永日思。蓼莪废咏时。

心如痴。意如痴。伶仃馀息已如丝。伤心只自知。
题劳玉初先生劳山归去来图
陈曾寿（清代）

杨子渡扬子，椒山住焦山。姓字巧曶合，古人邈难攀。

不谓遁世人，名山恰相关。言访逢萌居，受姓溯其先。

赢秦昔乱纪，万户琅玡迁。实惟劳山下，因山姓以传。

贤者避其世，得姓非徒然。自有此山来，几阅海成田。

苍颜破涕笑，乃今见公还。孤踪感行止，信矣非人权。

哀哉道丧世，本根必先颠。末季坏礼法，首决三纲藩。

一老口卒瘏，沧流不可填。天心忽盈荡，杀机动瀛寰。

我欲避蹄迹，一盻空九天。先生正高卧，独拥松风寒。

半壁晃海日，犹梦先王观。东坡咏遗逸，死灰或馀烟。

万一东园翁，翻然下商颜。
送刘教授之官豫江 其二
黄裳（宋代）

草草挥毫已可传，昔年场屋合争先。何时寄我南来信，阁外溪山有几联。
为师席李上舍去智寿四首
卫泾（宋代）

当时骑气拥函关，奕代清才擅谪仙。
鼻祖婵嫣有余庆，至今名世更生贤。
汪给事守鄂渚元宵代江夏宰吴熙仲献灯
戴复古（宋代）

鄂州新得主人翁，今岁元宵便不同。
灯火夜深回昼日，管弦声动起春风。
辽天月借三秋白，陆地莲开十丈红。
妙手信能移造化，速宜归去补苍穹。
蓦山溪·人间华丽
刘处玄（宋代）

人间华丽，恰似风前烛。万事转头空，世外隐、仙家清福。灵峰霞洞，四序不知秋，松为伴，竹为邻，闲唱无生曲。琴书乐性，道用调金木。炼出九霄身，六铢挂、朝元去速。永无生老，升入大罗天，任世海，变桑田，真与神仙逐。
写情四首 其三
陶安（明代）

新人颜色美如花，旧妇携儿今到家。闺中同骂郎轻薄，何不当初等候些。
送业师泰泉先生赴任留都 其一
梁有誉（明代）

曳玉趋鹓署，鸣珂入凤城。云随珠履集，花傍彩衣明。

学海摛文教，词园振雅声。还瞻承睿渥，六宇仰升平。
奉和御製朝谢玉皇大帝致斋夜天书道场观鹤下
夏竦（宋代）

紫皇斋祓感青冥，仙骥徊翔瑞气平。
百和真香凝玉羽，九枝芳焰动星精。
远辞金阙衔灵命，俯瞰瑶台郊帝祯。
矫翼乍侵龙旆影，扬音微杂凤箫声。
应须置祀昭神异，岂止登歌纪圣明。
藻卫仰观皆率舞，益知天意合三清。
特吟诗二首送英公大师
苏易简（宋代）

祝融峰上曾传纳，太一山前旧结庐。
两地逍遥已三纪，争教肯在帝城居。
金陵秋赋别江寿翁
柴望（宋代）

忆向西风折翅归，每忻黄菊满疎篱。
十书诣阙无知己，千里离疎有路歧。
岁月易惊孤客梦，文章难比少年时。
荻花芦叶休凄怨，自有新开窦桂枝。
和宋永兄围棋青字韵因成五绝
黄公度（宋代）

千里归来两鬓丝，清风永日对枯棋。
红尘万事不到眼，此乐勿容儿辈知。
题陆起潜皆山楼
牟巘五（宋代）

醉翁朝暮四时景，谁遣描摹入此图。
唤作皆山真个是，携来到处与之俱。
也曾佳客相陪否，亦有清泉可酿无。
更喜一般僧侣旧，高楼百尺俯尘区。
长松丹井
张良臣（宋代）

九转丹砂炼得成，飘飘仙袂入青冥。
一泓寒水留真汞，千岁长松产茯苓。
排闷
洪适（宋代）

数日雷中雨，凝寒懒举头。出游闲豹舄，危坐索狐裘。

怕冷杯常执，扶衰药屡投。满园冰木稼，天遣阿谁忧。
岐阳石屏歌喻太守子乾所惠
陆深（明代）

岐阳之民像侯德，远致山中一片石。依稀宛见城郭面，彷佛尚带山川迹。

一从乘骢换五马，雾渚烟村坐来隔。摩挲三复如有情，指麾从吏贻江滨。

长卿多病枕书卧，惊起门外高嶙峋。倒履相迎问来使，开椷再拜生阳春。

荷侯此惠百感集，愧我家徒四壁立。忽焉屋底开暮晴，摇荡虚无翠寒湿。

新恩旧惠俱在眼，万壑千岩互相入。滇南大理空自珍，江上数峰尤绝伦。

天然飞走肖麟凤，瑟尔莹润同瑶珉。坐当保障屹不动，岂免睹物终怀人。

自是侯家有馀积，留待他年隔朝席。泥金孔雀映芙蓉，郎君近作乘龙客。

胡为致之向儒素，恐使湘灵动深惜。君不见唐朝太宗重畿甸，遍题姓字留宸眷。

天生异质当大用，安得随君献入光明殿。
昭君怨·园池夜泛
张鎡（宋代）

月在碧虚中住，人向乱荷中去。花气杂风凉，满船香。
云被歌声摇动，酒被诗情掇送。醉里卧花心，拥红衾。
天津至胜芳舟中偶占 其一
陈宝琛（清代）

宿雨成泥未阻游，乌云何意镇随舟？衰残偏得天怜惜，乞与晴漪一帆秋。
句
释惠崇（宋代）

河来天上阔，云度月边轻。
十八日上寿退赐坐十九日贡院锡宴二十一日紫
魏了翁（宋代）

珂繖摇心梦不成，忽听吏皂放衙声。
吹灯拨火拱晨粥，趁到皇城恰六更。
甘州（灯夕书寄二隐）
周密（宋代）

渐萋萋、芳草绿江南，轻晖弄春容。记少年游处，箫声巷陌，灯影帘栊。月暖烘炉戏鼓，十里步香红。欹枕听新雨，往事朦胧。

还是江春梦晓，怕等闲愁见，雁影西东。喜故人好在，水驿寄诗筒。数芳程、渐催花信，送归帆、知第几番风。空吟想，梅花千树，人在其中。
赠陆伯政
陆游（宋代）

夜窗灯火老徒勤，自悯何时可策勋？未丧斯文天寿我，岂无余子我思君。
约通残谱言犹在，细读新诗笔欲焚。
早晚皇恩许归去，相呼同卧石帆云。
颂古九首·斩猫
释梵言（宋代）

当日临崖看浒眼，至今观水忆南泉。
赵州头戴草鞋去，渔翁腰带好牵船。
秋雨叹三首
杜甫（唐代）

雨中百草秋烂死，阶下决明颜色鲜。
著叶满枝翠羽盖，开花无数黄金钱。
凉风萧萧吹汝急，恐汝后时难独立。
堂上书生空白头，临风三嗅馨香泣。

阑风长雨秋纷纷，四海八荒同一云。
去马来牛不复辨，浊泾清渭何当分？
禾头生耳黍穗黑，农夫田妇无消息。
城中斗米换衾裯，相许宁论两相值？

长安布衣谁比数？反锁衡门守环堵。
老夫不出长蓬蒿，稚子无忧走风雨。
雨声飕飕催早寒，胡雁翅湿高飞难。
秋来未曾见白日，泥污后土何时干？
书叹七首
戴表元（宋代）

数友越州居，无书无三年。
台州已无数，逢人每相贤。
日夜已远友，远者隔蛮烟。
风气不择州。俗情轻目前。
管鲍死何处，寄酒洒其阡。
植松为叶掌教作
庄昶（明代）

欲效人间长养功，霜根数寸了春风。何时肯作羲皇梦，送与浮云十八公。
嘉兴社日
刘言史（唐代）

消渴天涯寄病身，临邛知我是何人。

今年社日分馀肉，不值陈平又不均。
过沙水珠玑村
黄公辅（明代）

长亭去路是珠玑，此日观风感黍离。编户村中人集处，摩肩道黍马交驰。

已无故老谈前事，那得新闻访旧支。遥忆先人曾赋此，百年泰运又还期。
杂记十首
刘克庄（宋代）

绿野池新凿，平泉墅又开。
乃知造凉殿，谏者不能回。
魏武帝
许咏仁（清代）

阿瞒心术苦难明，青史原来有定评。赎蔡文姬关友谊，杀杨德祖忌才名。

赋诗横槊英雄气，卖履分香妇女情。疑冢筑为七十二，不知何处是佳城。
风蝶令 春日游草桥，过菜花营看竹
顾太清（清代）

春水才平岸，蛙声已满塘。蘋丝分绿映垂杨。几处浣衣村妇、淡分妆。

看竹疏篱外，停车老树旁。李花零落杏花香。一带小桃花底、菜花黄。
题陈陟屺寺
曾由基（宋代）

幽泉落窦碎琼声，疑是朝天环佩鸣。
绕寺杉松皆雨露，不应秋叶似恩轻。
长江杂咏十一首 其八 从石太守熊同府饮大观亭
湛若水（明代）

快目明眸坐大观，我观大块目无全。有时化作鸿毛洒，又化鸿蒙未判前。
上淡水社
宋永清（清代）

遥遥上淡水，草色望凄迷。魑魅依山啸，鸱枭当路啼。

茅檐落日早，竹径压风低。岁暮犹春意，花香趁马蹄。
放歌行赠宋君
周砥（元代）

今日非昨日，今年非去年。天地不同老，日月岂停旋。

寸心摇摇不色改，只似秋蓬与夏莲。柏梁赋诗不早上，长楸走马未得前。

阊阖九重虎豹守，我欲上诉无因缘。荆山泣玉徒自苦，夷门抱关谁复贤。

宝剑芙蓉拂秋月，高歌对酒声哽咽。当时轻意千古事，幽愤于今向谁雪。

兰台公子天下奇，心胆岂是他人知。荆卿不答鲁句践，项羽肯顾齐安期。

东吴市上花漠漠，相逢意气倾山岳。笑说秦关百二重，卷舒风云不盈握。

一生不识平阳奴，况是霍家冯子都。明珠白璧等粪壤，玉环翠袖皆虫蛆。

甘心廓落事屠钓，矫如游龙不可拘。宋公子，尔弹琴，我放歌，白昼苦短夜何多。

黄金台，几千尺，翳日浮云奈尔何。
诗一首
黄端（宋代）

虎脊初终枭獍飞，龙髯半落鬼神疑。
行人二月登庐岭，点点骊珠欲洒碑。
句 其五
李焘（宋代）

平盖神仙院，武阳山水乡。
嘉熙戊戌季春一日画溪吟客王子信为亚愚诗禅
王谌（南北朝）

湘妃泪染竹根斑，风雨连朝下钓难。
春浪急，石矶寒，买得茅柴味亦酸。
次韵顺之奏雅四首
邓肃（宋代）

谁回厄会作民禄，凭君上天厌人欲。
要将勋业称貂蝉，世间岂曰无衣六。
送阮逸孺之塞外逸孺故诸生忽有从军之志
王彦泓（明代）

湖海元龙气不除，悲歌宁为食无鱼。厌看博士租驴券，奋读匈无缚马书。

天子自欣栽苜蓿，秀才何暇恋菰芦。毛锥不必轻投却，会向燕然一展舒。
闻福昌院春日一川花卉最盛
蔡襄（宋代）

山前溪上最宜春，千树夭桃一雨新。
争得扁舟随水去，乱花深处问秦人。
斋中焚香宴坐
宋庠（宋代）

耳界千声外，炉薰一室中。
妙心那有住，真意本无空。
香饭凝盂白，天花蔽席红。
闲观色身相，方信幻人工。
挽黄参议
赵蕃（宋代）

给事勋庸太史诗，凛然人物见家规。
霜须同老岂无种，孝友深根真得师。
治行所居皆可纪，人亡于此叹吾衰。
旧闻有道碑无愧，今见云孙无愧词。
盱眙行
刘过（宋代）

车徐行，马后驰，
天寒游子来盱眙。功名邂逅未可知。
生身毕竟要何为。既不起草黄金闺，
又不侍宴白玉墀。何不夜投将军飞，
劝上征伐鞭四夷。沧海可填山可移，
男儿志气当如斯。安能生死困毛锥，
八韵作赋五字诗。金牌郎君黄头儿，
有眼不忍重见之。志大才疏浩无期，
逢人举似人笑嬉。谓之痴人未必痴，
唤作奇士何能奇。